Мы апісалі тут толькі тыя помнікі Першай сусветнай вайны, якія месцяцца на невялікім адрэзку фронту — усяго каля дзясятка кіламетраў. Але варта памятаць, што даўжыня яго лініі па ўсёй Беларусі складала каля 400 кіламетраў, і ў кожным прыфрантавым раёне можна знайсці яшчэ столькі ж слядоў вайны, калі не больш. Усе яны маглі б стаць асновай для турыстычных маршрутаў, здатных зацікавіць як мясцовых аматараў ваеннай гісторыі і лёгкага экстрыму, так і гасцей з іншых краін — асабліва тых, якія ўдзельнічалі ў вайне.